**NACRT**

**ZAKON O MEĐUNARODNOJ RAZVOJNOJ SARADNJI I**

**MEĐUNARODNOJ HUMANITARNOJ POMOĆI**

**Predmet**

**Član 1**

Međunarodnu razvojnu saradnju i međunarodnu humanitarnu pomoć Crna Gora sprovodi, odnosno upućuje u skladu sa ovim zakonom i međunarodnim aktima.

**Međunarodna razvojna saradnja**

**Član 2**

Međunarodna razvojna saradnja podrazumijeva aktivnosti, programe, projekte tehničke pomoći i druge projekte Crne Gore koji imaju za cilj da:

- doprinesu iskorjenjivanju siromaštva;

- pruže podršku partnerskim zemljama u postizanju uravnoteženog i održivog razvoja radi zadovoljenja osnovnih interesa, jednakih prava i sloboda ljudi, jačanja kapaciteta partnerske zemlje, obezbjeđivanja dugoročnog prosperiteta, dostizanja mira i bezbjednosti i izgradnje snažnih partnerstava održivog razvoja;

- jačaju saradnju sa partnerskim zemljama, u skladu sa prioritetima vanjske politike Crne Gore.

Projekti tehničke pomoći obuhvataju međunarodnu razvojnu saradnju u sprovođenju projekata radi jačanja kapaciteta državne uprave partnerskih zemalja u procesu pristupanja Evropskoj uniji, kao i prenos znanja u primjeni i implementaciji pravne tekovine Evropske unije, odnosno u drugim oblastima u kojim partnerska zemlja zatraži službenu razvojnu podršku.

Međunarodna razvojna saradnja ostvaruje se kroz:

- bilateralnu razvojnu saradnju koja obuhvata aktivnosti, programe i projekte Crne Gore namijenjene partnerskoj zemlji;

- trilateralnu razvojnu saradnju koja obuhvata aktivnosti, programe i projekte koje sprovode Crna Gora, partnerska zemlja i treća zainteresovana strana;

- multilateralnu razvojnu saradnju koja obuhvata finansijske doprinose Crne Gore međunarodnim organizacijama; i

- druge oblike razvojne saradnje.

**Međunarodna humanitarna pomoć**

**Član 3**

Međunarodna humanitarna pomoć podrazumijeva aktivnosti, programe i projekte Crne Gore koji se sprovode u cilju:

- zaštite i spašavanja ljudskih života, sprečavanja i ublažavanja patnji i očuvanja ljudskog dostojanstva u toku i nakon nesreća ili katastrofa izazvanih prirodnim ili ljudskim djelovanjem ili drugim nepredviđenim okolnostima;

- pružanja pomoći i podrške u programima prevencije i ublažavanja dugoročnih posljedica i uticaja nesreća ili katastrofa izazvanih prirodnim ili ljudskim djelovanjem ili drugim nepredviđenim okolnostima u zemlji u kojoj su se desile.

**Načela međunarodne razvojne saradnje i međunarodne humanitarne pomoći**

**Član 4**

Međunarodna razvojna saradnja i međunarodna humanitarna pomoć zasnivaju se na:

- načelu poštovanja ljudskih prava prema kojem međunarodna razvojna saradnja doprinosi političkim, socijalnim i institucionalnim reformama u partnerskim zemljama kojima se podstiče ostvarivanje jednakih prava i sloboda za sve ljude, uz poštovanje slobode izbora;

- načelu usklađenosti politika u interesu razvoja koje podrazumijeva da će se ciljevi međunarodne razvojne saradnje uzimati u obzir prilikom utvrđivanja i sprovođenja politika koje mogu da utiču na zemlje u razvoju, kao i da će međunarodna razvojna saradnja doprinijeti jačanju kapaciteta u partnerskim zemljama kako bi se postigla koherentnost i integritet svih politika u svrhu promovisanja održivog razvoja;

- načelu inkluzivnog partnerstva za održivi razvoj koje podrazumijeva saradnju svih zainteresovanih subjekata u sprovođenju međunarodne razvojne saradnje i upućivanju međunarodne humanitarne pomoći u cilju pružanja doprinosa održivom razvoju;

- načelima humanosti, nepristranosti, neutralnosti i nezavisnosti, prema kojima se međunarodna humanitarna pomoć upućuje bez obzira na bilo kakvu posebnost ili lično svojstvo, a u skladu sa iskazanim potrebama i interesima i uz poštovanje kulture i običaja zemlje kojoj se upućuje;

- načelu komparativnih prednosti prema kojem Crna Gora, u skladu sa utvrđenim politikama, ostvaruje međunarodnu razvojnu saradnju i upućuje međunarodnu humanitarnu pomoć u oblastima u kojima ima specifična znanja i iskustva, kao i odgovarajuće ljudske i materijalne resurse od koristi za partnersku zemlju;

- načelu dobrog upravljanja koje podrazumijeva da se odluke o sprovođenju međunarodne razvojne saradnje i upućivanju međunarodne humanitarne pomoći donose i sprovode pravovremeno i efikasno, na otvoren i jasan način u saradnji sa zainteresovanim stranama, sa fokusom na rezultate;

- načelu transparentnosti koje podrazumijeva dostupnost informacija o međunarodnoj razvojnoj saradnji i međunarodnoj humanitarnoj pomoći javnosti i zainteresovanim stranama, u skladu sa međunarodnim standardima;

- načelu međunarodne solidarnosti prema kojem se međunarodna razvojna saradnja i međunarodna humanitarna pomoć sprovodi, odnosno upućuje radi davanja doprinosa razvoju partnerskih zemalja, odnosno rješavanju humanitarnih problema i njihovih posljedica;

- načelu razvojne efektivnosti kojim se obezbjeđuje vlasništvo partnerske zemlje nad razvojnim prioritetima, fokus na rezultate, inkluzivno partnerstvo, transparentnost i odgovornost.

**Upotreba rodno osjetljivog jezika**

**Član 5**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Značenje izraza**

**Član 6**

Izrazi upotrijebljeni u ovom zakonu imaju sljedeća značenja:

1) partnerska zemlja je država, odnosno teritorija koju je Organizacija za ekonomsku saradnju i razvoj (Organisation for Economic Cooperation and Development - OECD) uvrstila na Listu zemalja primalaca službene razvojne podrške (Official Development Assistance - ODA);

2) službena razvojna podrška obuhvata doprinose Crne Gore međunarodnim organizacijama, kao i aktivnosti, programe i projekte koje Crna Gora sprovodi u partnerskim zemljama u skladu sa metodologijom i propisima Organizacije za ekonomsku saradnju i razvoj;

3) partnerstvo za održivi razvoj podrazumijeva zajedničko djelovanje državnih organa, organa državne uprave, organa lokalne samouprave i organa lokalne uprave, javnih ustanova, pravnih lica sa javnim ovlašćenjima, privrednih društava i preduzetnika, nevladinih i drugih domaćih i međunarodnih organizacija, drugih instituta i institucija, građana i ostalih zainteresovanih subjekata kroz udruživanje znanja, tehnologija, finansijskih sredstava, materijalnih i drugih resursa, radi postizanja ciljeva održivog razvoja u partnerskim zemljama;

4) treća zainteresovana strana je država, međunarodna organizacija, odnosno subjekt međunarodnog prava, kao i drugi subjekt u okviru partnerstva za razvoj koji učestvuju u sprovođenju međunarodne razvojne saradnje i upućivanju međunarodne humaniterne pomoći.

**Planiranje i međuresorska koordinacija**

**Član 7**

Prioritetne ciljeve i oblasti djelovanja za sprovođenje međunarodne razvojne saradnje i upućivanje međunarodne humanitarne pomoći utvrđuje Vlada Crne Gore (u daljem tekstu: Vlada), na predlog organa državne uprave nadležnog za vanjske poslove (u daljem tekstu: Ministarstvo).

Predlog iz stava 1 ovog člana Ministarstvo priprema u koordinaciji sa organima državne uprave.

**Sprovođenje međunarodne razvojne saradnje**

**Član 8**

Vlada odlučuje o sprovođenju međunarodne razvojne saradnje, na predlog organa državne uprave nadležnog za oblast u kojoj se sprovodi međunarodna razvojna saradnja.

Predlog iz stava 1 ovog člana sačinjava se uz prethodno pribavljeno mišljenje Ministarstva.

Predlog iz stava 1 ovog člana sadrži aktivnosti, programe i projekte za sprovođenje međunarodne razvojne saradnje i okvirnu visinu budžetskih sredstava koja se opredjeljuju za tu namjenu, u skladu sa međunarodnim, odnosno administrativnim ugovorom sa jednom ili više partnerskih zemalja ili trećih zainteresovanih strana.

U sprovođenju međunarodne razvojne saradnje mogu učestvovati i drugi subjekti u okviru partnerstva za održivi razvoj.

Organ iz stava 1 ovog člana dužan je da se stara o implementaciji, monitoringu i evaluaciji službene razvojne podrške u partnerskoj zemlji.

Projekti tehničke pomoći mogu se sprovoditi i na osnovu pojedinačno zaključenog ugovora za sprovođenje projekta.

U slučaju iz stava 6 ovog člana u sprovođenju projekata mogu učestvovati stručnjaci koji posjeduju iskustvo u primjeni i implementaciji pravne tekovine Evropske unije ili pripremi partnerske zemlje za članstvo u Evropskoj uniji, odnosno u drugim oblastima u kojim partnerska zemlja zatraži službenu razvojnu podršku.

Stručnjak iz stava 7 ovog člana dužan je da se stara o implementaciji, monitoringu i evaluaciji projekata tehničke pomoći u partnerskoj zemlji.

Stručnjak iz stava 7 ovog člana ima pravo da odsustvuje sa rada uz saglasnost poslodavca, najduže 40 radnih dana u kalendarskoj godini i pravo na naknadu za rad u projektima tehničke pomoći.

**Upućivanje međunarodne humanitarne pomoći**

**Član 9**

Vlada odlučuje o upućivanju međunarodne humanitarne pomoći, na predlog organa državne uprave nadležnog za oblast u kojoj se upućuje međunarodna humanitarna pomoć.

Predlog iz stava 1 ovog člana sačinjava se u saradnji sa organom državne uprave nadležnim za poslove zaštite i spašavanja i Crvenim krstom Crne Gore, uz prethodno pribavljeno mišljenje Ministarstva.

Predlog iz stava 1 ovog člana sadrži oblike međunarodne humanitarne pomoći, organe koji su zaduženi za upućivanje međunarodne humanitarne pomoći i okvirnu visinu budžetskih sredstava koja se opredjeljuju za tu namjenu.

U upućivanju međunarodne humanitarne pomoći mogu učestvovati i drugi subjekti u okviru partnerstva za održivi razvoj.

Organ državne uprave nadležan za poslove zaštite i spašavanja koordinira upućivanje međunarodne humanitarne pomoći na osnovu zaključenih međunarodnih ugovora, preko Evropske unije i Sjevernoatlantskog saveza (NATO) i drugih međunarodnih organizacija zaduženih za koordinaciju odgovora na katastrofe, elementarne nepogode, veće i druge nesreće.

**Vođenje evidencije i dostavljanje podataka**

**Član 10**

Organi iz člana 8 stav 1 i stručnjaci iz člana 8 stav 7 ovog zakona vode evidenciju o sprovođenju međunarodne razvojne saradnje, u elektronskom obliku, koja sadrži podatke o aktivnostima, programima i projektima za sprovođenje međunarodne razvojne saradnje, organima i drugim subjektima u okviru partnerstva za održivi razvoj koji učestvuju u sprovođenju međunarodne razvojne saradnje, kao i visini budžetskih sredstava opredjeljenih za tu namjenu.

Organ državne uprave nadležan za poslove zaštite i spašavanja vodi evidenciju o upućivanju međunarodne humanitarne pomoći, u elektronskom obliku, koja sadrži podatke o oblicima međunarodne humanitarne pomoći, organima koji su zaduženi za upućivanje međunarodne humanitarne pomoći i drugim subjektima u okviru partnerstva za održivi razvoj koji učestvuju u upućivanju međunarodne humanitarne pomoći, kao i visini budžetskih sredstava opredjeljenih za tu namjenu.

Organi iz člana 8 stav 1 i stručnjaci iz člana 8 stav 7 ovog zakona i organ državne uprave nadležan za poslove zaštite i spašavanja podatke iz stava 1, odnosno stava 2 ovog člana dostavljaju Ministarstvu kvartalno, u elektronskoj formi.

**Izvještavanje**

**Član 11**

Na osnovu podataka iz člana 10 stav 3 ovog zakona, Ministarstvo sačivanja godišnji izvještaj o sprovođenju međunarodne razvojne saradnje i upućivanju međunarodne humanitarne pomoći, koji dostavlja Vladi.

**Informisanje**

**Član 12**

Ministarstvo, organi i drugi subjekti u okviru partnerstva za održivi razvoj, informišu zainteresovane subjekte i javnost o sprovođenju međunarodne razvojne saradnje i upućivanju međunarodne humanitarne pomoći.

**Finansiranje**

**Član 13**

Sredstva za finansiranje međunarodne razvojne saradnje i međunarodne humanitarne pomoći obezbjeđuju se iz budžeta Crne Gore, budžeta Glavnog grada, Prijestonice i opština.

Pored sredstava iz stava 1 ovog člana, finansiranje projekata tehničke pomoći može se obezbijediti i iz budžeta Evropske unije i drugih zemalja koje pružaju službenu razvojnu podršku ili iz drugih izvora finansiranja.

**Javne nabavke**

**Član 14**

Nabavku roba, usluga i radova za sprovođenje međunarodne razvojne saradnje vrši organ državne uprave na čiji predlog se sprovodi međunarodna razvojna saradnja u skladu sa zakonom kojim se uređuju javne nabavke ili međunarodnim ugovorima.

Javne nabavke za upućivanje međunarodne humanitarne pomoći sprovodi organ državne uprave na čiji predlog se upućuje međunarodna humanitarna pomoć, kao hitne nabavke u skladu sa zakonom kojim se uređuju javne nabavke.

**Nadzor**

**Član 15**

Nadzor nad sprovođenjem ovog zakona vrši Ministarstvo.

**Prestanak važenja ranijeg zakona**

**Član 16**

Danom stupanja na snagu ovog zakona prestaje da važi Zakon o međunarodnoj razvojnoj saradnji i upućivanju međunarodne humanitarne pomoći („Službeni list CG“, broj 38/18).

**Stupanje na snagu**

**Član 17**

Ovaj zakon stupa na snagu osmog dana od dana objavljivanja u „Službenom listu Crne Gore“.

**O B R A Z L O Ž E N J E**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o međunarodnoj razvojnoj saradnji i međunarodnoj humanitarnoj pomoći sadržan je u članu 16 stav 1 tačka 5 Ustava Crne Gore (“Službeni list CG”, br. 1/07 i 38/13), kojim je propisano da se zakonom, u skladu sa Ustavom, uređuju druga pitanja od interesa za Crnu Goru.

**II RAZLOZI ZA DONOŠENJE ZAKONA**

U skladu sa zahtjevima iz pregovaračkog procesa sa EU, u okviru poglavlja 30 – Vanjski odnosi, Crna Gora se obavezala da uspostavi sistem razvojne saradnje i humanitarne pomoći. Prema članovima 208-211 i 214 Lisabonskog ugovora, kao i smjernicama OECD-a, razvojna saradnja se definiše kao skup ekonomskih, finansijskih i tehničkih mjera, uključujući finansijsku pomoć, namijenjenih unapređenju ekonomskog i socijalnog razvoja zemalja u razvoju. Sa druge strane, humanitarna pomoć (koja je dio zvanične razvojne pomoći - Official Development Assistance - ODA) kategoriše se kao kratkoročna pomoć za spašavanje života, smanjenje ljudske patnje i očuvanje čovjekovog dostojanstva i namijenjena je više stanovništvu nego državama, uz poštovanje principa humanosti, nepristrasnosti, neutralnosti i nezavisnosti.

Evropska unija se zajedno sa svojim državama članicama obavezala na ostvarivanje kolektivnog cilja izdvajanja za službenu razvojnu pomoć u iznosu do 0,7% bruto nacionalnog dohotka (BND) do 2030. Države članice koje su EU pristupile nakon 2004, obavezale su se na podizanje izdvajanja iz nacionalnog budžeta za službenu razvojnu pomoć u pomenutom periodu, u visini do 0,33% BND-a (GNI). Prema raspoloživim podacima, većina „mladih“ donatora još uvijek nije dostiglo date kriterijume. Pristupanjem EU, izdvajanja Crne Gore za razvojnu i humanitarnu pomoć do 2030. godine bi trebala da budu 0,33% BND-a. U dizajniranju razvojnih programa, Crna Gora treba da se vodi, pored individualne, i kolektivnom obavezom usvojenom na nivou EU da se izdvaja 0,15-0,20% ukupnog BND (GNI) za manje razvijene zemlje (LDCs). Važno je istaći da je u pitanju „meko pravo“ EU, te da je na članicama EU na koji način i kojim zemljama u razvoju će upućivati službenu razvojnu pomoć.

Crna Gora kao aspirant za članstvo u EU je dužna da ispunjava obaveze iz pregovaračkog procesa. Obaveze u ovoj oblasti koje EU očekuje da države kandidati ispunjavaju u pregovaračkom procesu su: usklađivanje zakonodavstva (soft acquis koji reguliše ovu oblast) i uspostavljanje mehanizma pomoću kojeg se može pratiti primjena. Takođe, prioriteti u ovoj oblasti se usklađuju sa Ciljevima za održivog razvoja Ujedinjenih nacija, koji su predviđeni Agendom za održivi razvoj do 2030.godine i Nacionalnom strategijom održivog razvoja do 2030.

U ovoj fazi pregovaračkog procesa, Crna Gora treba da pripremi sistem na obaveze koje nas očekuju ulaskom u EU. Shodno navedenom, potrebno je da Crna Gora ispuni dva uslova, a to su da se za službenu razvojnu pomoć koriste sredstva iz državnog budžeta i da programi treba da budu usmjereni zemljama u razvoju, koje su kao takve definisane na listi Organizacije za ekonomsku saradnju i razvoj (OECD). Crna Gora će službeno postati zemlja donator kad prestane da bude zemlja primalac službene razvojne pomoći, tj. kada više ne bude na OECD-ovoj DAC listi. Ovaj proces se odvija paralelno sa procesom pristupanja EU.

Iako je poglavlje 30 - Vanjski odnosi privremeno zatvoreno Crna Gora kontinuirano sprovodi aktivnosti koje proizilaze iz pregovora, između ostalog i uspostavljanje sistema međunarodne razvojne saradnje i humanitarne pomoći. Usvajanjem Zakona o međunarodnoj razvojnoj saradnji i upućivanju međunarodne humanitarne pomoći („Sl. list CG“, br. 038/18 od 13.06.2018), Crna Gora se našla u dualnoj poziciji – zemlja primalac razvojne pomoći i zemlja donator. Imajući u vidu preporuke Evropske komisije i prepoznate izazove u implementaciji važećeg Zakona, na predlog Ministarstva vanjskih poslova, Vlada je decembra 2021. godine usvojila Informaciju o stanju i izazovima u oblasti razvojne saradnje saradnje i humanitarne pomoći, a zaključcima Vlade je Ministarstvo vanjskih poslova zaduženo da koordinira rad Međuresorske radne grupe u cilju pripreme Nacrta zakona. Ministarstvo vanjskih poslova je u saradnji sa Njemačkom razvojnom agencijom (GIZ) obezbijedilo ekspertsku pomoć Hrvatske, čiji posjete su realizovane tokom 2022. godine. Javni poziv za predlaganje predstavnika nevladine organizacije u Radnoj grupi objavljen 12. aprila 2022. godine, te nije bilo prijavljenih NVO. U saradnji s hrvatskim ekspertima, Međuresorska radna grupa je pripremila Nacrt zakona o međunarodnoj razvojnoj saradnji i međunarodnoj humanitarnoj pomoći.

Nacrtom zakona o međunarodnoj razvojnoj saradnji i međunarodnoj humanitarnoj pomoći je decentralizovan sistem razvojne saradnje i humanitarne pomoći, imajući u vidu da državne institucije, organi lokalne samouprave i ostali subjekti koji se finansiraju iz državnog budžeta, pružaju službenu razvojnu pomoć partnerskim zemljama. Prema metodologiji OECD službena razvojna pomoć obuhvata razne kategorije troškova (obračun dijela kontribucija određenim međunarodnim organizacijama, obračun za upućivanje ekspertske pomoći, održavanje seminara/radionica/ljetnjih škola, stipendije, upućivanje spasilačkih ekipa u zemlje pogođene prirodnom nepogovodom idr). Uspostavljanjem funkcionalnog pravnog i institucionalnog okvira ovim Zakonom, Crna Gora će razviti sopstvenu razvojnu politiku i metodologiju procjene efektivnosti distribucije humanitarne i razvojne pomoći, baziranoj na opšteprihvaćenoj metodologiji OECD/ODA.

**III USAGLAŠENOST ZA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

U skladu sa Programom pristupanja Crne Gore Evropskoj uniji za 2023-2024, definisano je da celeks br. 31996R1257, odnosno regulativa Savjeta Evropske unije br. 1257/96, bude inkorporirana u pravni sistem Crne Gore. Načela pomenute regulative su inkorporirana u Nacrt zakona o međunarodnoj razvojnoj saradnji i međunarodnoj humanitarnoj pomoći, odnosno u članu 4 Nacrta zakona. Takođe, članom 7 je propisano da prioritetni ciljevi i oblasti djelovanja za sprovođenje međunarodne razvojne saradnje i upućivanje međunarodne humanitarne pomoći utvrđuje Vlada Crne Gore, na predlog organa državne uprave nadležnog za vanjske poslove, te da Predlog priprema Ministarstvo u koordinaciji sa organima državne uprave. U skladu s obavezama iz pregovaračkog procesa, Vlada će utvrditi prioritetne ciljeve i oblasti djelovanja za sprovođenje međunarodne razvojne saradnje i upućivanje međunarodne humanitarne pomoći, oslanjajući se na principe razvojne politike Evropske unije u cilju podsticanja razvoja u partnerskim zemljama i ostvarivanja ciljeva održivog razvoja (SDGs).

**IV OBJAŠNJENJE OSNOVNIH PRAVNIH INSTITUTA**

Članom 1 je definisan predmet Nacrta zakona o međunarodnoj razvojoj saradnji i međunarodnoj humanitarnoj pomoći, odnosno da

Članom 2 se propisuju oblici međunarodne razvojne saradnje, način i koji su ciljevi ostvarivanja međunarodne razvojne saradnje, dok se članom 3 obrazlažu ciljevi sprovođenja međunarodne humanitarne pomoći.

Članom 4 su detaljno opisana načela na kojima se zasnivaju međunarodna razvojna saradnja i međunarodna humanitarna pomoć, a u skladu s pravnom tekovinom EU.

U članu 5 je definisana upotreba rodno senzitivnog jezika, te da izrazi koji se u Zakonu koriste za fizička lica u muškom rodu podrazumijevaju iste izraze u ženskom rodu.

Članom 6 su definisana značenja izraza: partnerska zemlja, službena razvojna podrška, partnerstvo za održivi razvoj i treća zainteresovana strana.

Članom 7 je propisano da prioritetne ciljeve i oblasti djelovanja za sprovođenje međunarodne razvojne saradnje i upućivanje međunarodne humanitarne pomoći utvrđuje Vlada Crne Gore, na predlog organa državne uprave nadležnog za vanjske poslove, kao i da predlog priprema Ministarstvo u koordinaciji sa organima državne uprave.

Članom 8 je propisano sprovođenje međunarodne razvojne saradnje, odnosno da Vlada odlučuje o sprovođenju međunarodne razvojne saradnje, na predlog organa državne uprave nadležnog za oblast u kojoj se sprovodi međunarodna razvojna saradnja, uz mišljenje Ministarstva. U ovom članu je definisan način na koji se sprovodi međunarodna razvojna saradnja, šta sadrži Predlog, koji subjekti mogu učestvovati i zaduženje organa u sprovođenju službene razvojne podrške u partnerskoj zemlji. Nadalje, definisano je sprovođenje projekata tehničke pomoći, učešće stručnjaka u sprovođenju projekata tehničke pomoći, kao i pravo stručnjaka na odsustvo sa rada uz saglasnost poslodavca i naknadu za rad.

Članom 9 predlaže se da Vlada odlučuje o upućivanju međunarodne humanitarne pomoći, na predlog organa državne uprave koji upućuje međunarodnu humanitarnu pomoć, kao i koordinacija organa državne uprave nadležnim za poslove zaštite i spašavanja. U ovom članu je definisan način na koji se upućuje međunarodna humanitarna pomoć, šta sadrži Predlog, kao i učešće drugih subjekata u okviru partnerstva za održivi razvoj.

Članom 10 je definisana obaveza vođenja evidencija, kao i obaveza dostavljanja podataka Ministarstvu kvartalno, u elektronskoj formi.

Članom 11 predviđena je obaveza da Ministarstvo na osnovu dostavljenih podataka sačinjava godišnji izvještaj o sprovođenju međunarodne razvojne saradnje i upućivanju međunarodne humanitarne pomoći.

Članom 12 je definisano da Ministarstvo, organi i drugi subjekti u okviru partnerstva za održivi razvoj, informišu zainteresovane subjekte i javnost o sprovođenju međunarodne razvojne saradnje i upućivanju međunarodne humanitarne pomoći.

Članom 13 su predviđeni izvori finansiranja međunarodne razvojne saradnje i međunarodne humanitarne pomoći, odnosno da se sredstva obezbjeđuju iz budžeta Crne Gore, budžeta Glavnog grada, Prijestonice i opština, kao i da se sredstva za finansiranje projekata tehničke pomoći mogu obezbijediti i iz budžeta Evropske unije i drugih zemalja koje pružaju službenu razvojnu podršku ili iz drugih izvora finansiranje. Prema metodologiji OECD, finansiranje projekata tehničke pomoći je moguće i iz drugih izvora sredstava osim iz državnog budžeta, te je na tim linijana ovaj član koncipiran.

Član 14 se odnosi na javne nabavke, kojim je definisana nabavka roba, usluga i radova za sprovođenje međunarodne razvojne saradnje, kao i javne nabavke za upućivanje međunarodne humanitarne pomoći.

Član 15 je propisano da nadzor nad sprovođenjem ovog zakona vrši Ministarstvo.

Član 16 odnosi se na prestanak važenja ranijeg Zakona, te da danom stupanja na snagu ovog zakona prestaje da važi Zakon o međunarodnoj razvojnoj saradnji i upućivanju međunarodne humanitarne pomoći („Službeni list CG“, broj 38/18).

Članom 17 je utvrđeno da ovaj zakon stupa na snagu osmog dana od dana objavljivanja u „Službenom listu Crne Gore“.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore, već se sredstva obezbjeđuju Zakonom o budžetu.